Chalen chaq saꞌ xtiklajik li ruchichꞌochꞌ ak wan chaq li Aatin.
Li Aatin wan chaq rikꞌin li Dios ut aꞌan tzꞌaqal Dios.
Li Aatin,
aꞌan li Cristo.
Li Cristo ak wan chaq saꞌ xtiklajik rikꞌin li Dios.
Chixjunil li kꞌaꞌru wan,
li Dios kixyiibꞌ saꞌ xkꞌabꞌaꞌ li Cristo.
Ut maakꞌaꞌ kꞌaꞌaq re ru wan chi maawaꞌ aꞌan ta li kiyiibꞌan re.
Li Cristo,
aꞌan li nakꞌehok junelik yuꞌam.
Ut li yuꞌam li naxkꞌe naxkutanobꞌresi li xkꞌaꞌuxebꞌ li kristian.
Li Cristo naxkutanobꞌresi li xkꞌaꞌuxebꞌ li toj wankebꞌ saꞌ xqꞌojyiinal ru li maak.
Li maak inkꞌaꞌ kinumta saꞌ xbꞌeen li Cristo.
Kiwan jun li wiinq aj Juan xkꞌabꞌaꞌ taqlanbꞌil chaq xbꞌan li Dios.
Kitaqlaak chaq chixchꞌolobꞌankil xyaalal naq li Jesús,
aꞌan li kutan saqen re naq chixjunilebꞌ li ani teꞌabꞌiinq re,
teꞌpaabꞌaanq.
Li Cristo,
aꞌan li tzꞌaqal kutan saqen.
Maawaꞌ laj Juan.
Laj Juan kikꞌulun chixchꞌolobꞌankil xyaalal ani li tzꞌaqal kutan saqen.
Aꞌan li tzꞌaqal kutan saqen li kikꞌulun saꞌ ruchichꞌochꞌ chixkutanobꞌresinkil xkꞌaꞌuxebꞌ chixjunilebꞌ li kristian.
Li Cristo kiwan saꞌ ruchichꞌochꞌ.
Abꞌanan li wankebꞌ saꞌ ruchichꞌochꞌ inkꞌaꞌ keꞌxkꞌe retal chi tzꞌaqal naq aꞌan li Cristo usta saꞌ xkꞌabꞌaꞌ aꞌan kiyiibꞌaak li ruchichꞌochꞌ.
Kikꞌulun saꞌ li xtenamit.
Abꞌanan inkꞌaꞌ kikꞌuleꞌ saꞌ xyaalal xbꞌanebꞌ.
Abꞌanan chixjunilebꞌ li keꞌkꞌuluk re ut keꞌpaabꞌan re naq aꞌan taqlanbꞌil chaq xbꞌan li Dios,
aꞌanebꞌ li kixkꞌulebꞌ choqꞌ ralal xkꞌajol li Dios.
Keꞌok choqꞌ ralal xkꞌajol li Dios xbꞌan naq joꞌkan kiraj li Dios.
Moko yal xkꞌaꞌux wiinq ta.
Moko joꞌ ta naq nayoꞌla junaq kristian arin saꞌ ruchichꞌochꞌ.
Yoꞌlajenaqebꞌ bꞌan chik saꞌ musiqꞌej ut ralal xkꞌajolebꞌ chik li Dios.
Li Jesucristo kitzꞌejwaloꞌ ut tzꞌaqal wiinq naq kiwan arin saꞌ qayaanq.
Kꞌajoꞌ li rusilal ut aꞌan naxkꞌut li xyaalal.
Aꞌan li Ralal li Dios li junaj chi ribꞌil ut laaꞌo xqil li xloqꞌal.
Laj Juan laj Kubꞌsihom Haꞌ kixchꞌolobꞌ xyaalal chi kaw xyaabꞌ xkux ut kixye:
—Aꞌan aꞌin li kinchꞌolobꞌ chaq xyaalal cheeru naq kinye eere:
Moqon taachaalq jun qꞌaxal nim xwankil chiwu laaꞌin xbꞌan naq aꞌan ak wan ajwiꞌ chaq junxil chiwu laaꞌin,
chan.
Xbꞌan xnimal rusilal,
qꞌaxal numtajenaq li qosobꞌtesinkil naxkꞌe.
Li Dios kixkꞌe li chaqꞌrabꞌ re laj Moisés re naq tixkꞌut chiqu.
Abꞌan li xyaalal chirix li Dios ut li rusilal kixkꞌutbꞌesi chiqu li Jesucristo.
Maa ani kiꞌilok ru li Dios.
Kaꞌaj wiꞌ li Dios Kꞌajolbꞌej,
aꞌan tzꞌaqal li wan chi sum aatin rikꞌin li Dios Awabꞌej.
Ut aꞌan li kikꞌutbꞌesin chiqu chanru li Dios.